text: Stadig koblet af jernbane-plan
  04 marts 2013 kl. 15.10
  Borgmestrene i Fredericia og Vejle mener stadig, at Trekantområdet er koblet af regeringens plan for højhastighedstog - selv om regeringen vil lave særlige superlyntog til området.
  Både Fredericia borgmester, Kenny Bruun Olsen, og fungerende borgmester Søren Peschardt i Vejle, kalder transportministerens nye tilbud for et plaster på såret. Men de mener stadig, at regeringens plan om time-drift mellem de fire største byer kobler Trekant-området af.
  
  Ny banegård
  Transportminister Henrik Dam Kristensen lancerer i dag en plan om særlige superlyntog til Fredericia, Vejle og Horsens. Det bliver andre tog end de højhastighedstog, som skal køre mellem København-Odense-Aarhus-Aalborg.
  Borgmestrene i Fredericia og Vejle har i stedet foreslået, at der bygges en ny banegård midt i Trekantområdet, hvor de kommende højhastighedstog kan standse.
  